ПРОГРАМ

ПОДРШКЕ РАЗВОЈУ ПОСЛОВНЕ ИНФРАСТРУКТУРЕ ЗА 2020. ГОДИНУ

I. УВОДНЕ ОДРЕДБЕ

Законом о буџету Републике Србије за 2020. годину („Службени гласник РС”, број 84/19), у члану 8, Раздео 21 - Министарство привреде, Програм 1505 – Регионални развој, Функција 411 – Општи економски и комерцијални послови, Пројекат 4004 - Подршка развоју пословне инфраструктуре, Економска класификација 511 - Зграде и грађевински објекти, предвиђена су средства у висини 1.120.000.000,00 динара, намењена за Програм подршке развоју пословне инфраструктуре за 2020. годину (у даљем тексту: Програм).

Износ средстава из става 1. ове главе опредељује се за реализацију:

1. мере инфраструктурног опремања зона пословања и повезивања зона пословања са окружењем (у даљем тексту: Мера 1);
2. мере унапређења инфраструктурних капацитета у циљу развоја туризма и других привредних делатности (у даљем тексту: Мера 2).

Програм спроводи Министарство привреде (у даљем тексту: Министарство).

II. ЦИЉ И НАМЕНА ПРОГРАМА

Циљ Програма је унапређење развојног потенцијала јединица локалних самоуправа кроз стварање повољних услова за привлачење инвестиција, унапређење привредног амбијента и отварање нових радних места.

Намена Програма која се реализује кроз Меру 1 је учешће у финансирању реализације инфраструктурних пројеката у области саобраћајне, комуналне, електроенергетске, енергетске инфраструктуре, објеката - зграда и остале инфраструктуре у зони пословања и инфраструктуре која обезбеђује повезивање зоне пословања са окружењем.

Намена Програма која се реализује кроз Меру 2 је учешће у финансирању реализације инфраструктурних пројеката у области саобраћајне, комуналне електроенергетске, енергетске инфраструктуре, пројеката уређења површина јавних намена, површина намењених општој рекреацији и остале инфраструктуре која је у функцији развоја туризма и других привредних делатности.

III. ПОДНОСИЛАЦ ПРИЈАВЕ ПРОЈЕКТА

Подносилац пријаве пројекта је јединица локалне самоуправе на чијој територији је планирана реализација одређеног пројекта, а уколико пројекат реализује више јединица локалне самоуправе, подносилац пријаве пројекта су јединице локалне самоуправе које заједно реализују пројекат (у даљем тексту: Подносилац пријаве).

Подносилац пријаве може поднети по једну пријаву пројекта за сваку меру Програма.

IV. ФИНАНСИРАЊЕ ПРОЈЕКТА

Министарство учествује у финансирању пројекта у одређеном проценту у зависности од степена развијености јединице локалне самоуправе на следећи начин:

1) до 100% вредности пројекта без ПДВ за јединице локалне самоуправе из четврте и треће групе развијености;

2) до 60 % вредности пројекта без ПДВ за јединице локалне самоуправе из друге и прве групе развијености.

У погледу степена развијености јединице локалне самоуправе примењује се важећа јединствена листа развијености региона и јединица локалне самоуправе у моменту подношења пријаве пројекта

Из буџета јединице локалне самоуправе суфинансира се преостала вредност пројекта без ПДВ, као и ПДВ на укупну вредност пројекта, у складу са прописима којима се уређује порез на додату вредност.

V. УСЛОВИ ЗА ДОДЕЛУ СРЕДСТАВА ПРОГРАМА

Услови за доделу средстава Програма су:

1. да је реализација пројекта у складу са циљем и наменом Програма;
2. да је суфинансирање пројекта предвиђено од стране Подносиоца пријаве;
3. да је пројекат у складу са просторним и урбанистичким плановима јединице локалне самоуправе.

VI. ДОКУМЕНТАЦИЈА ЗА ПРИЈАВЉИВАЊЕ ПРОЈЕКТА НА ЈАВНИ ПОЗИВ

Документација која се доставља приликом пријављивања пројекта на јавни позив:

1. правилно попуњен Образац – Пријава пројекта за Програм подршке развоју пословне инфраструктуре за 2020 годину;
2. извод из одлуке о буџету Подносиоца пријаве са позицијом на којој су предвиђена средства за суфинансирање пројекта са Изјавом о обезбеђеном износу средстава за суфинансирање пројекта. Уколико средства за суфинансирање пројекта нису предвиђена у моменту подношења пријаве доставља се изјава да ће средства за суфинансирање пројекта бити обезбеђена у року од десет дана од доделе средстава;
3. пројекат за извођење на основу којег се изводе радови (у оригиналу или овереној копији или скениран у електронском формату на CD);
4. уз пројекат за извођење доставља се и следећа документација на CD:
   * текстуални и графички прилози (технички опис/извештај на основу којег је израђен предмер и предрачун из пројекта за извођење са графичким прилозима: ситуациони план, карактеристичне попречне и подужне пресеке у зависности од објекта на који се пројекат односи, све детаље наведене у предмеру и предрачуну радова);
   * предмер и предрачун радова из пројекта за извођење у Excel формату који је у потпуности усаглашен са техничким описом и графичком документацијом (текст форматиран - ћирилично писмо, врста слова Times New Roman, величина слова 12) у којем је свака врста радова и њихова рекапитулација одвојено приказана у једном документу. У истом документу, на посебном листу, обавезна је и збирна рекапитулација која садржи све врсте радова за које је поднет захтев за суфинансирање. Наведени предмер и предрачун радова треба да садржи формуле;
   * скенирана рекапитулација радова за које је поднет захтев за суфинансирање са потписом одговорног пројектанта;
   * скенирана ситуација на катастарско – топографској подлози, оверена од стране надлежних институција;
   * Елаборат геомеханичких испитивања;
   * Претходна студија оправданости, уколико је њена израда потребна;
   * Студија оправданости.
5. акт надлежног органа на основу којег се изводе радови;
6. лист непокретности;
7. најмање пет фотографија локације где ће се изводити радови;
8. изјава Подносиоца пријаве да за потребе реализације пројекта обезбеђује стручни надзор над извођењем радова на реализацији пројекта.
9. извод из планског документа као доказ о постојању зоне пословања (за Меру 1);
10. уговор односно други одговарајући акт са потенцијалним инвеститором/корисником или писана намера потенцијалног инвеститора/корисника, који садрже податке о инвеститору/кориснику, делатности, претходним инвестиционим активностима и броју нових радних места која планира да отвори након реализације пројекта.

Сва наведена документација доставља се у оригиналу или овереној копији и скенирано у електронском формату на CD, сложена по редоследу из става 1. ове главе.

VII. КРИТЕРИЈУМИ ЗА ОЦЕЊИВАЊЕ И ОДАБИР ПРОЈЕКТА

Оцењивање и одабир пројекта врши се на основу следећих критеријума:

1. оправданост пројекта;
2. одрживост пројекта;
3. постојање намере инвеститора/корисника за инвестирање;
4. ефекти пројекта:

а) планирани број нових радних места након реализације пројекта – за Меру 1;

б) планирани број директних корисника након реализације пројекта – за Меру 2.

Наведени критеријуми за оцењивање и одабир пројекта детаљно су разрађени у Прилогу- Критеријуми за оцењивање и одабир пројекта.

VIII. ЈАВНИ ПОЗИВ, ОЦЕЊИВАЊЕ И ОДАБИР ПРОЈЕКТА

Министарство објављује јавни позив у „Службеном гласнику Републике Србије” и на интернет страни Министарства.

Рок за подношење пријаве пројекта је 15 дана од дана објављивања јавног позива у „Службеном гласнику Републике Србије”.

Испуњеност услова за доделу средстава из главе V. овог програма као и достављену документацију из главе VI. овог програма утврђује Комисија за оцењивање и одабир пројеката (у даљем тексту: Комисија), коју решењем образује министар привреде.

Комисија може вршити додатну проверу поднете документације и тражити додатне информације од Подносиоца пријаве који је испунио услове из Програма и јавног позива.

У складу са критеријумима за оцењивање и одабир пројекта из главе VII. овог програма, Комисија врши рангирање пројеката.

Комисија утврђује Предлог одлуке о распореду и коришћењу средстава за подршку унапређења пословне инфраструктуре за 2020. годину, који доставља министру привреде.

Одлуку о распореду и коришћењу средстава за подршку унапређења пословне инфраструктуре за 2020. годину (у даљем тексту: Одлука) доноси министар привреде.

Одлука се објављује се у „Службеном гласнику Републике Србије” и на интернет страни Министарства.

У случају да се средства распоређена Одлуком не искористе у потпуности, услед уштеде приликом уговарања пројекта или из разлога који онемогућава почетак реализације пројекта, Одлука се може изменити односно допунити пројектима са листе или Министарство може расписати нови јавни позив.

Јавне набавке за потребе реализације пројеката Министарство ће спровести у складу са законом којим се уређују јавне набавке.

Након спроведеног поступка јавне набавке Министарство, Подносилац пријаве и изабрани понуђач закључују уговор за реализацију пројекта.

IX. ПРАЋЕЊЕ РЕАЛИЗАЦИЈЕ ПРОЈЕКТА

Министарство ће путем својих стручних служби обезбедити континуирано праћење реализације сваког одабраног пројекта са свих аспеката реализације (техничке, финансијске, правне и др.).

Подносилац пријаве обезбеђује стручни надзор над извођењем радова на реализацији одабраног пројекта.